Morten Bødskov (S), 2023-05-23:
Tak for det, formand, og også tusind tak til statsministeren for de indledende bemærkninger og debatten her.
De sociale platforme har, som det allerede har været fremme, fået en meget vigtig rolle i vores demokratiske samfund.
Den positive side af det er jo, at de bidrager til, at flere kan komme til orde.
Der bliver skabt nye mødesteder, og de formes.
Og det skal jo bl.a. gøres ved, at de efterlever de forpligtelser, som de har, når det handler om at sikre et trygt og sikkert onlinemiljø.
Og det er kernen i den debat, vi har i dag.
Der er ingen tvivl om, at jeg ligesom statsministeren mener, at det her er en vigtig og afgørende debat, som vi løbende kommer til at tage.
Det er der ingen som helst tvivl om.
For som sagt rummer de sociale platforme muligheder, men når man kigger på udviklingen nu, er der ingen tvivl om, at de også rummer klare udfordringer for vores folkestyre.
For folkestyret og for vores samfund i øvrigt er det vigtigt, at vi har den her debat.
For de har et ansvar, men vi har også regulering i dag, og jeg er heller ikke et sekund i tvivl om, at vi kommer til at se på mere regulering på området, fordi de sociale platformes betydning i omfang, i antal og i aktivitet bare bliver større.
Men det er vigtigt at huske på, at de sociale platforme jo normalt udbydes af private virksomheder.
En privat virksomhed kan som udgangspunkt selv sætte rammerne for, hvordan dens tjenester bliver brugt inden for lovens rammer.
Det giver sig selv.
Det er et grundlæggende aftaleretligt princip, som vi skal værne om.
Private platforme kan fastsætte retningslinjer for brug af tjenesterne og for debatten på deres platforme, og det er som sagt vigtigt, at retningslinjerne for en onlineplatform selvfølgelig skal overholde gældende ret.
Platformene skal f.eks. anvende deres retningslinjer på en måde, så de tager hensyn til brugernes grundlæggende rettigheder.
Det gælder eksempelvis brugernes ytringsfrihed.
Nogle platforme har så, som det også har været fremme i debatten, fået en noget større udbredelse og betydning end andre og spiller en helt særlig rolle i vores demokratiske debat.
Og det er helt rimeligt at forvente, at de platforme ikke censurerer unødigt og ikke indfører retningslinjer, som f.eks. fremmer en særlig politisk overbevisning.
Det skal vi være meget opmærksomme på.
Men samtidig skal vi også anerkende, at det er en vanskelig balance.
Som nævnt er nogle af de sociale platforme blevet endog meget store aktører og i nogle tilfælde uomgængelige, hvis man ønsker at deltage i den offentlige samtale.
Og derfor skal der ikke være to synspunkter, i forhold til at det er et demokratisk problem, hvis brugere uberettiget og på en uigennemsigtig måde censureres på baggrund af deres politiske holdninger.
Det er vigtigt, at brugerne får en begrundelse, så de kan forstå, hvorfor tjenesten fjerner deres opslag eller den udtalelse, de er kommet med.
For det er vigtigt, at brugerne får nem adgang til også at kunne kontakte platformene og så klage over den behandling, de har fået.
Med forordningen indføres der regler for, hvordan platformene skal begrunde nedtagning af indhold på deres platforme.
Tjenesten skal bl.a. fortælle brugeren, om det er, fordi tjenesten vurderer, at indholdet er ulovligt eller er i strid med tjenestens vilkår.
Og hvis tjenesten vurderer, at indholdet er i strid med retningslinjerne, så skal de faktisk ifølge loven allerede i dag nærmere begrunde, hvorfor det er tilfældet.
Og platformene skal også lave et internt klagebehandlingssystem og informere brugerne om deres mulighed for at klage over beslutningen, hvis de får fjernet noget af deres indhold.